పతంజలీకి పోటీగా హెచ్‌యూఎల్‌
- ఆయూష్‌ పేరుతో మార్కెట్లోకి ఉత్పత్తులు
ముంబయి: ఆయుర్వేదిక్‌ ఉత్పత్తులతో మార్కెట్లో దూసుకు పోతున్న బాబా రామ్‌దేవ్‌కు చెందిన పతంజలి గ్రూపునకు చెక్‌ పట్టేందుకు బహుళజాతి సంస్థ 'హిందుస్థాన్‌ యూనిలీవర్‌' (హెచ్‌యూఎల్‌) రంగం సిద్దం చేసుకుంటోంది. పతంజలికి దీటుగా టూత్‌పేస్ట్‌, స్కిన్‌ కేర్‌ నుంచి సోప్స్‌, షాంపులు వంటి దాదాపు 20 ఆయుర్వేద ఉత్పత్తులను బ్రాండు ఆయుష్‌ పేరుతో విడుదల చేయాలని నిర్ణయించింది. వీటి ధరలను రూ.30 నుంచి రూ.130గా ఉండేలా కసరత్తు చేస్తోంది. హెచ్‌యూఎల్‌ ప్రీమియం బ్రాండుగా ఆయుష్‌ను 2001లో ప్రారంభించింది. కానీ 2007 నాటికి గుర్తింపును కోల్పోయింది. తిరిగి అయూష్‌ ప్రాభల్యాన్ని పెంచాలని హెచ్‌యుఎల్‌ నిర్ణయించింది. హెచ్‌యూఎల్‌ మార్కెట్లో ఇప్పటికే సౌందర్య ఉత్పత్తుల విభాగంలో సింహ భాగాన్ని కలిగి ఉన్న సంగతి తెలిసిందే. పదేళ్ల కాలంలోనే పతంజలి రూ.5000 కోట్ల టర్నోవర్‌కు చేరింది. 2015-16లో ఈ మొత్తం విలువ చేసే అమ్మకాలు చేసింది. కాగా హెచ్‌యుఎల్‌ రూ.30,000 కోట్ల పైగా రెవెన్యూ కలిగి ఉంది. ఎఫ్‌ఎంసీజీ దిగ్గజాలను పడగొట్టి మార్కెట్లో దూసుకుపోవాలని పతంజలి ఎత్తుగడలు వేయడంతో, దానికి కౌంటర్‌ ఇచ్చేందుకు హెచ్‌యూఎల్‌ సిద్ధమైంది.
మీ స్నేహితులకు రికమెండ్ చెయ్యండి